钦定古今图书集成/明伦汇编/闺媛典/第135卷 > 金杰妻徐氏
## 钦定古今图书集成/明伦汇编/闺媛典/第135卷 > 金杰妻徐氏

按《明外史列女传》：“慈谿徐氏，定海金杰妻也。成化中，
杰兄以罪逮入京，杰往请代。濒行，徐已有身。杰谓曰：
‘余去，生死不可知。若生男，善抚之，金氏鬼庶得食也’。
已而悔曰：‘我几误汝，吾去无还理。即死，善事后人’。徐
泣曰：‘君以义往，上必义君。君兄弟当归，无过苦也。即
如君言，妾有死而已，敢忘付托乎’？”已果生男。无何，兄
得还，杰竟死。徐抚孤恸泣曰：“我本欲从汝父地下，奈
金氏何？”强营葬事。服阕，父母劝他适，截发断指自誓
淡食攻苦六十馀年，视子孙再世成立，乃卒。